81. krídlo Sliač

**81. krídlo Sliač** je letecké krídlo Vzdušných síl Ozbrojených síl Slovenskej republiky sídliace na leteckej základni Sliač. Vo funkcii veliteľa 81. krídla je od 1. decembra 2025 ustanovený plukovník Ing. Ján Lagaňa.

## História
V lokalite Tri Duby vzniklo letisko v tridsiatych rokoch. K 1. septembru 1937 bola na letisko nasťahovaná prvá letecká posádka. Počas Slovenského národného povstania z letiska operovala „kombinovaná letka slovenskej armády pod velením nadporučíka Mikuláša Šingloviča a 1. samostatný stíhací pluk pod velením štábneho kapitána Františka Fajtla.“ Z útvarov bojujúcich v SNP vznikol k 1. októbru 1949 Vojenský útvar 1105. K 1. januáru 1993 vznikla základňa, kde sídlil 1. stíhací letecký pluk Letectva a protivzdušnej obrany Armády Slovenskej republiky. Základňa nesie od 20. augusta 2002 meno jedného z najúspešnejších slovenských stíhacích pilotov v službách britskej RAF počas druhej svetovej vojny, generálmajora Otta Smika. Od 1. januára 2006 krídlo plní úlohy integrovanej vzdušnej obrany Aliancie.

Počas rekonštrukcie základne Sliač bolo krídlo v rokoch 2009 až 2010 dočasne dislokované na základni Malacky/Kuchyňa. Sťahovanie späť na Sliač sa začalo preletom lietadiel L-39 Albatros z Kuchyne 15. júla 2010. Prvým pilotom, ktorý pristál na zrekonštruované letisko bol por. Mário Nedelka, najmladší pilot krídla, ako symbol budúcnosti. Presunutie krídla naspäť na Sliač sa zavŕšilo 30. septembra 2010.

Dňa 15. júna 2011 bola na Letisku Sliač obnovená aj civilná doprava. K 1. novembru 2021 bolo krídlo premenované z Taktického krídla na 81. krídlo.

### Predchádzajúce jednotky
Súčasnému 81. krídlu predchádzali nasledujúce jednotky:

* od 1. januára 1993 do 1. októbra 1995: ***1. stíhací letecký pluk*** (v rámci ***1. leteckej základne***)
* od 1. októbra 1995 do 1. októbra 2001: ***31. stíhacie letecké krídlo*** (v rámci ***31. leteckej základne***)
* od 1. októbra 2001 do 1. októbra 2003: ***1. stíhacie letecké krídlo*** (v rámci ***1. leteckej základne***; od 20. augusta 2002 do 1. októbra 2003 čestný názov: ***Letecká základňa generálmajora Otta Smika***)
* od 1. októbra 2003 do 1. júla 2009: ***Letecké krídlo*** (v rámci ***Leteckej základne Sliač***; od 1. októbra 2003 do 1. júla 2009 čestný názov: ***Letecká základňa generálmajora Otta Smika***)
* od 1. júla 2009 do 1. septembra 2015: ***Zmiešané krídlo*** (od 1. júla 2009 do 1. septembra 2015 čestný názov: ***Zmiešané krídlo generálmajora Otta Smika***)
* od 1. septembra 2015 do 1. novembra 2021: ***Taktické krídlo*** (od 20. januára 2017 čestný názov: ***Taktické krídlo generálmajora Otta Smika***)
* od 1. novembra 2021: ***81. krídlo***

## Poslanie a úlohy krídla
Podľa vlastnej webovej stránky: „Primárnym poslaním 81. krídla je zabezpečovať nepretržitú obranu a ochranu vzdušného priestoru Slovenskej republiky a vzdušného priestoru Aliancie.“

Úlohami krídla sú:
* zabezpečovať nepretržitú ochranu a obranu nedotknuteľnosti vzdušného priestoru Slovenskej republiky v rámci vzdušného priestoru Aliancie (NATINAMDS – NATO Integrated Air and Missile Defence System) 
* pripravenosť objektov a priestorov na príjem, podporu a nasadenie síl NATO a EÚ v rámci podpory hostiteľskej krajiny (Host Nation Support Base) 
* zabezpečiť základný a pokračujúci výcvik lietajúceho personálu 
* byť pripravený nasadiť svoje sily a prostriedky k záchrane životov a majetkov občanov SR v rámci národného krízového manažmentu.

## Letecká technika
81. krídlo disponuje touto leteckou technikou:

## Referencie

## Externé odkazy
* Oficiálna stránka

Kategória:Vzdušné sily Slovenskej republiky
Kategória:Slovenské vojenské jednotky
Kategória:Krídla (vojenské jednotky)